PE-egpaar terug in hof oor ‘ontstellende babafoto’s’Argieffoto Die 33-jarige man en 22-jarige vrou van Westering is glo deel van ŉ internasionale kinderpornografienetwerk wat foto’s versprei van babas wat verkrag, gemartel en vermoor word. Staatsaanklaer Jason Thysse het vroeër aan die hof gesê die saak is sensitief van aard en dat ŉ ondersoekspan van Johannesburg saam met die Amerikaanse FBI en die Belgiese polisie werk. ŉ Span het Maandag na Port Elizabeth gevlieg sodat sekere materiaal saam met die egpaar se nuwe regsverteenwoordiger, Paul Roelofse, bekyk kan word. Thysse het gesê die sensitiewe materiaal, naamlik die pornografie, sal nie deel vorm van die dossier nie. Die aanklagte teen die egpaar hou verband met die invoer, besit en verspreiding van rolprente of publikasies wat uitbeeldings of beskrywings bevat wat kinderpornografie of die seksuele uitbuiting van kinders bevorder of aanmoedig. Die man het tydens die egpaar se eerste hofverskyning aan die media gesê die saak word onnodig oordryf en dat mense nie die volle verhaal ken nie. Heila Niemand, bevelvoerder van die Gautengse eenheid teen gesinsgeweld, kindermishandeling en seksuele oortredings, het vroeër die egpaar se hofverskyning bygewoon en gesê sedert hul inhegtenisneming word 81 leidrade internasionaal opgevolg. Niemand het gesê daar is reeds ses mense in België en drie in die VSA in hegtenis geneem. Hulle was glo deel van dieselfde pornografienetwerk.